Un bărbat cu fața acoperită a pătruns în incinta magazinului de la parterul blocului R4, unde profitând de faptul că o familie alegea niște bijuterii, sub amenințarea armei a furat caseta cu mostre aflată pe tejghea, după care a fugit.

Vânzătoarea a declanșat sistemul de alarmă prin apăsarea butonului de panică, echipajele de intervenție ale poliției ajungând imediat la fața locului.

La această oră se efectuează cercetări criminalistice și se vizionează înregistrările video ale camerelor de supraveghere în vederea identificării făptașului.

Acesta va avea cel puțin o surpriză în viitorul apropiat, când va afla că în caseta cu mostre se aflau doar tinichele lucioase, replici ale bijuteriilor reale. Desigur, „brățările” pe care i le va pune Poliția vor fi cât se poate de reale.